অ্যাঞ্জেলিনা জোলির জীবনের উপর ভিত্তি করেই নাকি বানানো হয়েছে ‘কিলবিল..’!

ওয়েব ডেস্ক: আগামীকাল অর্থাৎ আগামী ১১ই এপ্রিল মুক্তি পেতে চলেছে ‘কিলবিল সোসাইটি'(Kilbil Society)। ‘হেমলক সোসাইটি'(Hemlok Society)-র মুক্তির দীর্ঘ ১৩ বছর পর আসছে এই ছবির দ্বিতীয় ভাগ। তবে সম্প্রতি যখন পরমব্রত ও কৌশানী অভিনীত এই চলচ্চিত্রের ট্রেলার প্রকাশ্যে আসে, তখন থেকেই গুঞ্জন শুরু হয় যে এই ছবি নাকি বিশ্বখ্যাত অভিনেত্রী অ্যাঞ্জেলিনা জোলির(Angelina Jolie) জীবনের ছায়া অবলম্বনে নির্মিত। এই জল্পনার সত্যতা কতখানি? খোদ পরিচালক সৃজিত মুখোপাধ্যায় এই বিষয়ে মুখ খুলেছেন।

এক সাক্ষাৎকারে “কিলবিল সোসাইটি” চলচ্চিত্রটি অ্যাঞ্জেলিনা জোলির জীবনীর উপর ভিত্তি করে তৈরি হয়েছে কিনা, সেই বিষয়ে চলমান চর্চা নিয়ে কথা বলেছেন পরিচালক স্বয়ং। তিনি স্পষ্ট জানিয়েছেন যে এই জল্পনা সম্পূর্ণরূপে সত্য। তাঁরা অ্যাঞ্জেলিনা জোলির জীবনের সেই বিশেষ অধ্যায়ের কথা মাথায় রেখেই এবং তাঁর জীবন থেকে অনুপ্রেরণা নিয়েই এই চিত্রনাট্য রচনা করেছেন।

আরও পড়ুন:বাংলা নববর্ষকে স্বাগত জানিয়ে শাস্ত্রীয় সংগীতের আসর

এই প্রসঙ্গে সৃজিত মুখোপাধ্যায় বলেন, “যদি দর্শক ‘হেমলক সোসাইটি’-র শেষ দৃশ্যটির কথা স্মরণ করেন, তবে দেখবেন সেখানে আনন্দ করের চরিত্রটি তাঁর হেমলক সোসাইটির জন্য এক নতুন ব্যক্তিকে নিয়ে যাচ্ছেন, যিনি জীবনবিমুখ এবং আত্মহননে উদ্যত। আনন্দ তাঁকে জীবনের পথে ফিরিয়ে আনার চেষ্টা করেন। দীর্ঘ এই বছরগুলিতে আমরা একটি উপযুক্ত কাহিনীর জন্য অপেক্ষা করছিলাম। কেবল সিক্যুয়েল তৈরির তাগিদে আমরা এই কালজয়ী ছবির দ্বিতীয় ভাগ নির্মাণ করতে চাইনি।”
তিনি আরও যোগ করেন, “আমরা যখন একটি উপযুক্ত কাহিনীর অনুসন্ধানে ছিলাম, তখন একদিন টুইটারে অ্যাঞ্জেলিনা জোলির বাস্তব জীবনে ঘটে যাওয়া একটি ঘটনা জানতে পারি। উনিশ বছর বয়সে তিনি নিজেকে হত্যার জন্য একজন ভাড়াটে খুনি নিয়োগ করেছিলেন। তিনি চেয়েছিলেন বিষয়টি যেন গুলি করে হত্যার মতো দেখায়। যদিও সেই ভাড়াটে খুনি তাঁকে বিষয়টি পুনর্বিবেচনা করার অনুরোধ করেন এবং পরবর্তী ঘটনা সকলেরই জানা। তিনি তাঁর সিদ্ধান্ত পরিবর্তন করেন।”

মুখ্য ভূমিকায় অভিনয় করেছেন পরমব্রত চট্টোপাধ্যায় ও কৌশানী মুখোপাধ্যায়। অন্যান্য গুরুত্বপূর্ণ চরিত্রে দেখা যাবে সন্দীপ্তা সেন, অনিন্দ্য চট্টোপাধ্যায় প্রমুখকে।